1.Ievads

2017. gada budžeta grozījuma Nr. 5 projektam (BGP) ir divi mērķi:

·nodrošināt finansējumu Eiropas Fondam ilgtspējīgai attīstībai (EFIA) no 2017. gada vispārējā budžeta pēc tam, kad Eiropas Parlaments un Padome būs pieņēmuši attiecīgo juridisko pamatu;

·2017. gada vispārējā budžetā ņemt vērā DFS regulas vidusposma pārskatīšanas rezultātu attiecībā uz Rezervi palīdzībai ārkārtas gadījumos (EAR), kuras ikgadējais apjoms tiek palielināts no EUR 280 miljoniem līdz EUR 300 miljoniem 2011. gada cenās.

Kopumā šis BGP palielina saistību apropriācijas par EUR 297,8 miljoniem, turpretim maksājumu apropriāciju apmērs paliek nemainīgs.

2.Eiropas Fonds ilgtspējīgai attīstībai (EFIA)

2.1. Konteksts

Komisija 2016. gada 7. jūnijā izplatīja paziņojumu par jauna satvara partnerībai ar trešām valstīm izveidi saskaņā ar Eiropas programmu migrācijas jomā. Šajā dokumentā Komisija ierosināja virkni pasākumu, lai risinātu visneatliekamākās bēgļu vajadzības un atbalstītu uzņēmējkopienas, vienlaikus uzsverot vajadzību izstrādāt ilgtermiņa stratēģiju, lai risinātu migrācijas pamatcēloņus. Eiropadome 2016. gada 28. jūnijā apstiprināja Komisijas priekšlikumu, aicinot Komisiju līdz 2016. gada septembrim iesniegt priekšlikumu vērienīgam ārējo investīciju plānam (EIP).

Komisija iesniedza paziņojumu par jauno Eiropas Ārējo investīciju plānu, lai palielinātu ieguldījumus Āfrikā un kaimiņreģiona valstīs.

EIP ievērota tā pati loģika, kas attiecībā uz Eiropas Stratēģisko investīciju fondu (ESIF): publisko līdzekļu kā garantijas izmantošana, lai piesaistītu valsts un privātā sektora investīcijas. Kā daļa no ES īstenotajiem plašākajiem centieniem, pamatojoties uz jauno partnerības satvaru, EIP papildinātu Savienības palīdzību attīstības jomā, stiprinātu partnerattiecības, veicinātu jaunu privātā sektora līdzdalības modeli un palīdzētu sasniegt ilgtspējīgas attīstības mērķus.

EIP balstās uz šādiem trim pīlāriem: (i) Eiropas Fonds ilgtspējīgai attīstībai (EFIA), ii) tehniskā palīdzība un iii) investīciju klimata un vispārējās politiskās vides uzlabošana partnervalstīs. EFIA ir integrēta EIP finanšu pakete, kas apvieno finansējuma apvienošanas mehānismus un EFIA garantiju (EUR 1500 miljoni), ko atbalsta EFIA garantiju fonds (EUR 750 miljoni, no kuriem EUR 350 miljoni no ES budžeta un EUR 400 miljoni no Eiropas Attīstības fonda).

Komisija 2016. gada 14. septembrī iesniedza priekšlikumu regulai, ar ko izveido Eiropas Fondu ilgtspējīgai attīstībai (EFIA), EFIA garantiju un EFIA garantiju fondu.

Komisija 2016. gada 17. oktobrī iesniedza Padomei 2017. gada vispārējā budžeta projekta grozījumu vēstuli Nr. 1, kurā ierosināts EFIA garantiju fondam 2017. gadā piešķirt līdzekļus EUR 275 miljonu apmērā.

Galīgā vienošanās par 2017. gada budžetu neietvēra līdzekļu piešķiršanu EFIA, jo juridiskais pamats vēl nebija pieņemts, tomēr Eiropas Parlaments un Padome aicināja “Komisiju lūgt vajadzīgās apropriācijas 2017. gada budžeta grozījumā, lai nodrošinātu EFIA finansējumu no ES budžeta, tiklīdz būs pieņemts juridiskais pamats.”

Galīgais kompromiss par EFIA regulas projektu Eiropas Parlamenta, Padomes un Komisijas starpā tika panākts 5. trialogā 2017. gada 26. jūnijā. Pēc tam saskaņoto tekstu 2017. gada 28. jūnijā apstiprināja Padome (COREPER II), un Eiropas Parlaments to pieņēma plenārsēdē Strasbūrā 2017. gada 6. jūlijā. EFIA regulas galīgā pieņemšana Padomē notiks 2017. gada septembrī.

Tāpēc Komisija šajā BGP ir pieprasījusi nepieciešamās apropriācijas, lai nodrošinātu iemaksu no vispārējā budžeta EFIA garantiju fondā 2017. gadā (EUR 275 miljonus saistību un maksājumu apropriācijās). Atlikušo iemaksu fondā EUR 75 miljonu apmērā no vispārējā budžeta ir jāsniedz 2018.–2020. gadā.

2.2. Finansējums

Ņemot vērā to, ka 2017. gada vispārējā budžetā nav 4. izdevumu kategorijas “Globālā Eiropa” saistību maksimālā apjoma rezerves, un ņemot vērā pieņemtā 2017. gada budžeta līdzekļu jau veikto pārdali, Komisija ierosina izmantot elastības instrumentu, lai pilnībā segtu saistību un maksājumu apropriāciju palielinājumu, kas pieprasīts nolūkā finansēt EFIA (EUR 275 miljoni). Šim BGP pievienots attiecīgais priekšlikums izmantot elastības instrumentu.

Attiecībā uz maksājumu apropriācijām Komisija paredz nepietiekamu izlietojumu Patvēruma, migrācijas un integrācijas fondā (AMIF) 3. izdevumu kategorijā “Drošība un pilsonība”. Šo situāciju galvenokārt radīja kavēšanās programmu uzsākšanā, ko izraisīja juridiskā pamata novēlota pieņemšana, kā rezultātā aizkavējās plānošana, un valsts iestāžu iecelšanā. Turklāt divu pārcelšanas shēmu īstenošana saskaņā ar AMIF notiek lēnāk nekā paredzēts, kā rezultātā deklarētie izdevumi dalībvalstu gada pārskatos 2017. gada marta beigās bija mazāki. Līdz ar to maksājumu apropriāciju summa, kas pieejama 3. izdevumu kategorijā, būtu jāsamazina par EUR 275 miljoniem. 2017. gada vispārējā budžeta sagatavošanas brīdī vēl nebija iespējams iepriekš minēto ņemt vērā.